กรุงไทยขายหุ้นนกแอร์10%
&#8220;กรุงไทย&#8221; เร่ขายหุ้นนกแอร์ 10% หวั่นคู่แข่งไทย ไทยเกอร์ แอร์เวย์
10 ส.ค. 2553

“กรุงไทย” เร่ขายหุ้นนกแอร์ 10% หวั่นคู่แข่งไทย ไทยเกอร์ แอร์เวย์
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า ธนาคารยืนยันที่จะขายหุ้นที่ถืออยู่ 10% ในสายการบินนกแอร์ หากมีผู้เสนอราคาที่ดี ซึ่งที่ผ่านมาการบินไทย ผู้ถือหุ้นใหญ่ของสายการบินนกแอร์ ได้ทำเรื่องขอซื้อหุ้นในส่วนนี้กับธนาคาร แต่ให้ราคาต่ำ ธนาคารจึงถือต่อ
นายอภิศักดิ์ กล่าวว่า สาเหตุที่ต้องการขายหุ้นนกแอร์ ยอมรับว่าได้นำปัจจัยการจัดตั้งสายการบิน ไทย ไทยเกอร์ แอร์เวย์มาพิจารณาด้วย เพราะอาจจะเป็นคู่แข่งของสายการบินนกแอร์ในอนาคต และการบริหารงานของการบินไทยที่ถือหุ้นทั้งในนกแอร์ และไทย ไทยเกอร์ แอร์เวย์จะทับซ้อนกันหรือไม่  นอกจากนี้ยังมีประเด็นการถือหุ้นที่ไม่ใช่ธุรกิจหลัก ซึ่งตามกฎของธนาคารแห่งประเทศไทย(ธปท.) จะต้องทยอยขายออก
“ธนาคารถือหุ้นนกแอร์ตั้งแต่ก่อนที่ผมจะเข้ามาเป็นผู้บริหาร ตอนนี้บุ๊คแวลูของนกแอร์ก็ต่ำกว่าราคาพาร์ เพราะบริษัทติดลบ” นายอภิศักดิ์ กล่าว
นายอภิศักดิ์ กล่าวว่า ขณะนี้คงต้องรอแผนธุรกิจของนกแอร์ในระยะต่อไป ทั้งโครงสร้างรายได้ ศักยภาพของสายการบิน ก่อนกำหนดราคาขาย  อย่างไรก็ดีที่ผ่านมาสายการบินนกแอร์เคยทำแผนธุรกิจมาแล้วครั้งหนึ่งในช่วงที่เกิดวิกฤติราคาน้ำมัน แต่ปรากฎว่าบริษัทสามารถทำผลประกอบการออกมาได้ดีกว่าแผนที่วางไว้ ทั้งนี้แม้ปัจจุบันสายการบินนกแอร์จะล้างขาดทุนสะสมแล้ว และสามารถจ่ายเงินปันผลได้ แต่ธนาคารก็ยังยืนยันจะขายหุ้นที่ถืออยู่ในสายการบินนกแอร์ตามเดิม